1985 isch der Klub für 50 Jahr Mitgliedschaft im EJV gehrt worde. Glychzytig het sich der Werner Wüthrich als erschte als Ehreveteran chönne la fyre. Zu däm Alass hei mir im Jahr vorhär e zweute Tonträger ufgno. Im folgende Jahr sy d'Stadtpresidänte-Fyr vo üsem Kamerad,  Urs Begert u d' Jodlerdorfet z'Niederbottige, dasmal mit Theater, d'Höhepunkte gsy. D'Jodlervereinigung "Stärnebärg" hei 1990 o d'Oberbottiger ghulfe gründe. Nach 1996 tüe mir hür ds Jodlerträffe zum 2. Mal dürefüehre. Zu der Zyt isch Daniel Fuchs zue-n-is gstosse, dä, wie me hüt cha feschtstelle, zum taläntierte Jodler ufgstiege isch. 1992 hei d'Ufnahme für 'ne 3. Tonträger stattgfunge. Gly druf het is Hansueli Guggisberg als Dirigänt verla, 16 Jahr sygi gnue, wie-n-är sälber gseit het. Als Nachfolger hei  mir dr Fritz Hänni chönne gwinne. Mit ihm hei mir e guet usgwiesene Chorleiter u'ne liebe Kamerad übercho. Leider het är als Buur mit 4 Dirigäntestelle die Ueberbelaschtig müesse abboue. Mit syne Nachfolger, Jürg Wenger u nachhär Beatrice Lehner sy mir nid so rächt z'Gang cho u dr Erfolg het abgno. Syt 2003 sy mir unger dr Leitig vo'r Therese Aeberhardt. Mit ihre hei mir ds grosse Los zoge. Wüsse, Chönne, Geduld u ds liechte Bybringe mit Humor isch i ihre vereint. Hoffe es blyb no müglescht lang eso.